এক তথ্যে জানা যায়, জমিদার আমান উল্লাহ তাঁর বাড়ির ঠিক সামনে ৩০ একর জমির ওপর উঁচু পাড়যুক্ত একটি বিশাল দিঘি খনন করেন। এই দিঘির পশ্চিম পাড়ে মনোরম পরিবেশে আকর্ষণীয় তোরণবিশিষ্ট প্রায় ১১৬ ফুট দৈর্ঘ্য ও ৭৪ ফুট প্রস্থ এবং প্রায় ২০ ফুট উঁচু তিন গম্বুজবিশিষ্ট এই ঐতিহাসিক মসজিদটি নির্মাণ করেন। মসজিদের ভিত্তি সুদৃঢ় করার জন্য মাটির প্রায় ২০ ফুট নিচ হতে ভিত তৈরি করা হয়। সুদৃশ্য মার্বেল পাথর দিয়ে গম্বুজগুলো সুশোভিত করা হয়েছে। এই মসজিদটিতে প্রবেশের জন্য রয়েছে ৩টি ধনুকাকৃতির দরজা। আবার মসজিদের প্রবেশপথের ওপর রয়েছে কয়েকটি গম্বুজ। পশ্চিম দেওয়ালে রয়েছে ৩টি কারুকার্য খচিত মিহরাব। এই মসজিদ নির্মাণের ১৭৭ বছর পর ১৯০৯ সালে এটি মেরামত করা হয়।